चुनाव सिंबल के लिए प्रत्याशियों में होड़ देखी गई। नामांकन के वक्त ही निर्दल प्रत्याशियों को चुनाव चिह्न के लिए पांच विकल्प देने थे। विकल्प भी वरीयता क्रम में दिए जाने की व्यवस्था थी। यदि पहली वरीयता का चुनाव चिह्न किसी को जारी कर दिया गया है तो दूसरे को उसी वार्ड में संबंधित चुनाव चिह्न जारी नहीं किया गया। भले ही उसने भी पहली वरीयता में मांगी हो। उसे दूसरी वरीयता का चुनाव चिह्न जारी किया गया। निर्दल सदस्य पद के उम्मीदवारों में उगता सूरज, अनाज ओसाता किसान, इमली, ट्रैक्टर, ताला चाबी, फुटबाल चुनाव चिह्न के लिए ज्यादा दबाव रहा। वहीं अध्यक्ष पद पर स्टार (सितारा), ईंट, पानी का जहाज, आटा चक्की चुनाव चिह्न पर ज्यादा जोर दिखा। सबसे ज्यादा डिमांड सितारा चुनाव चिह्न की थी। रेल का इंजन, रोड रोलर, रिक्शा चुनाव चिह्न लोगों ने ज्यादा मांगे। निर्वाचन अधिकारियों की कोशिश यही रही कि प्रत्याशियों को पहली वरीयता का ही चुनाव चिह्न जारी किया जाए लेकिन यदि किसी निकाय, वार्ड में पहले किसी को संबंधित चुनाव चिह्न जारी कर दिया गया था तो दूसरों को नहीं जारी किया गया। उसे उसकी दूसरी वरीयता का चुनाव चिह्न जारी किया गया।